<classify> WATU 49 wameuawa na wengine 20 kujeruhiwa katika mashambulio ya kigaidi yaliyofanyika dhidi yao wakiswali kwenye misikiti miwili katika mji wa Christchurch nchini New Zealand jana.Waziri Mkuu wa New Zealand, Jacinda Ardern aliwaambia waandishi wa habari kuwa mashambulio hayo ya jana ni miongoni mwa matukio mabaya makubwa yaliyoleta kiza kikubwa nchini humo. Mshambuliaji alilenga sehemu ya wanaume na baadaye kuelekea katika sehemu ya wanawake. Mwandishi wa televisheni ya nchini hapa, Sam Clarke aliyezungumza na baadhi ya watu waliokuwa katika msikiti wa Al Noor, aliliambia Shirika la habari la Al Jazeera kuwa alionekana mwanaume aliyeshika bunduki akiingia msikitini na kuanza kurusha risasi.Mwanamume huyo alikuwa katika mavazi meusi, kofia ya chuma akiwa amebeba bunduki. Alikuja nyuma msikitini na kuanza kuwapiga risasi watu waliokuwa wakiswali,alisema. Ilithibitishwa kuwa watu wapatao 30 wakiwamo wanawake na watoto waliuawa ndani ya msikiti huo wa Al Noor na wengine ni katika msikiti wa Linwood. Kamishna wa polisi, Mike Bush alisema watu wanne; mwanamke na mwanaume watatu wamekamatwa wakihusishwa na matukio hayo huku akisisitiza kuwa ni wenye itikadi kali za mrengo wa kulia.Waziri Mkuu wa Australia, Scott Morrison alisema miongoni mwa waliokamatwa ni raia wa nchi yake. Misikiti iliyoshambuliwa ni Al Noor ulio katikati ya mji wa Christchurch na mwingine uko kitongoji cha Linwood. Baadhi ya mashuhuda waliwaambia waandishi wa habari kwamba waliona watu walioanguka nje ya msikiti wa Al Noor, wakivuja damu hali ambayo walilazimika kutoroka kuokoa maisha.Polisi ilisema vifaa vya ulipuaji kadhaa vilivyofungwa kwenye gari vimeharibiwa. Ilisisitiza jana kwamba hali haijawa shwari hivyo imeshauriwa misikiti yote katika mji huo ifungwe mpaka ilani itakapotolewa. Mmoja wa watu waliokuwa katika eneo hilo la msikiti, Mohan Ibrahim, aliliambia gazeti la Herald kuwa ilitokea hitilafu za umeme ndipo watu wote wakaanza kutoroka.Wakati anazungumza na gazeti hilo jana asubuhi, alisema rafiki zake walikuwa msikitini hali ambayo alihofia usalama wao. Bado haijulikani wazi nini kilichofanyika ndani ya misikiti hiyo, taarifa mpaka sasa zimetoka kwa walioshuhudia mkasa na waliozungumza na vyombo vya habari. Waziri wa Mambo ya Nje wa Indonesia, Retno Marsudi, alituma salamu za rambirambi kwa Serikali ya New Zealand, familia za waathirika na kulaani tukio hilo la kigaidi.  <topic>: kitaifa 